ΠΑΛΜΟΣ ΓΛΥΦΑΔΑΣ: Σταύρος Καράμπελας: «Ούτε και σε αυτές τις εκλογές είχαμε όραμα. Θέλαμε να τιμωρήσουμε αλλά δε ξέραμε τι θέλουμε να μας συμβεί»\nΣταύρος Καράμπελας: «Ούτε και σε αυτές τις εκλογές είχαμε όραμα. Θέλαμε να τιμωρήσουμε αλλά δε ξέραμε τι θέλουμε να μας συμβεί»\nΤΑ ΙΔΙΑ ΣΑΠΙΑ ΥΛΙΚΑ\n• Μια συνομιλία του νέου Προέδρου της ΕΔΗΚ κ. Σταύρου Καράμπελα με τον εκδότη του «ΠΑΛΜΟΥ» κ. Δημήτρη Φιλιππόπουλο\nΗ Ένωση Δημοκρατικού Κέντρου είναι μια παράταξη που συνεργάστηκε και στις δυο τελευταίες εκλογικές αναμετρήσεις που έγιναν στην Ελλάδα το Μάιο και τον Ιούνιο του 2012 με τον ΣΥΡΙΖΑ, αν και είναι ένα κόμμα με μεγάλη ιστορία και με καίρια σημασία στην πολιτική σκηνή της χώρας. Ο Σταύρος Καράμπελας μετά την απώλεια του προηγούμενου προέδρου της ΕΔΗΚ, του καθηγητή Νεοκλή Σαρρή, ανέλαβε την προεδρεία κατόπιν του 3ου Συνεδρίου που έλαβε χώρα στις 9 Μαρτίου 2012 και εκεί από την πλειοψηφία των μελών αποφασίστηκε να ηγηθεί του κόμματος ως ο πλέον κατάλληλος. Μέσα από τη συνομιλία που ακολουθεί θα διαπιστώσετε πως δεν πρόκειται για μια τυπική συνάντηση με τυποποιημένες ερωτήσεις. Αντιθέτως, πρόκειται για μια γνωριμία μεταξύ του νυν προέδρου της ΕΔΗΚ κ. Σταύρου Καράμπελα και των αναγνωστών του «ΠΑΛΜΟΥ».\nΣυνομιλία με τον εκδότη Δημήτρη Φιλιππόπουλο.\n[Π]: Ο κόσμος όταν ακούει ΕΔΗΚ, κάτι του λέει… όταν ακούει Καράμπελας, τι του λέει;\nΣ.Κ.: Θα πρέπει κάποια στιγμή να μιλάμε για κόμματα αρχών. Ο πολίτης να στέκεται στις αρχές του κόμματος, στο τι λέει το κόμμα στα κείμενα του, που είναι μια συλλογική πρόθεση και όχι σε αυτόν που βρίσκεται στην καρέκλα του Προέδρου. Σε αυτή την περίοδο της, ειδικά η ΕΔΗΚ, έχει επιλέξει να έχει για πρόεδρο της το συντονιστή και εκφραστή της απόψεως της πλειοψηφίας των μελών του κόμματος. Αυτό είναι για μας το ουσιαστικό. Ο πρόεδρος διευθύνει, συντονίζει και εκφράζει τη συλλογικότητα σε αντίθεση με το παρελθόν που ο πρόεδρος ήταν το πρόσωπο που είχε αναγνωσιμότητα στον κόσμο.\n[Π]: Αυτό γίνεται εξ ανάγκης;\nΣ.Κ.: Όχι ήταν συνειδητή επιλογή. Στο τελευταίο συνέδριο, από εμένα τον ίδιο που είχα την εκπροσώπηση του κόμματος μετά το θάνατο του Νεοκλή Σαρρή έθεσα τον προβληματισμό αν θα μπορούσαμε να απευθυνθούμε σε μια προσωπικότητα εκτός ΕΔΗΚ για να αναλάβει την ηγεσία του κόμματος. Υπήρξαν ονόματα που προτάθηκαν π.χ. του Στάθη Γιώτα, αλλά ήταν συντριπτική η πλειοψηφία που αποφάνθηκε ότι πρέπει να έχουμε έναν πρόεδρο που θα μας ακούει και δε θα είναι εκείνη η προσωπικότητα που θα αποφασίζει χωρίς να λαμβάνει υπόψιν του το κόμμα.\n[Π]: Η ΕΔΗΚ έχει παρελθόν. Μέλλον;\nΣ.Κ.: Συνηθίζουμε να λέμε ότι η ΕΔΗΚ είναι μια υπόθεση με ιστορία, παρόν και μέλλον. Η ιστορία της είναι μεγάλη, συμπληρώσαμε έναν αιώνα αν πούμε ότι ξεκινάμε από το κόμμα των φιλελευθέρων του Ελ. Βενιζέλου που είναι ο ιστορικός μας πατέρας. Έχει παρόν από τη στιγμή που είμαστε εδώ και δρούμε στα πλαίσια της πολιτικής σκηνής και εκτιμώ ότι έχει και μέλλον διότι η συντριπτική πλειοψηφία των ανθρώπων της ΕΔΗΚ είναι νέοι άνθρωποι. Με συγκινούσε πάντοτε το γεγονός ότι παρά τη μικρή απήχηση που είχε το κόμμα είχαμε πάντα καλή νεολαία. Τα παιδιά που δίνουν και την έννοια της προοπτικής.\n[Π]: Υπάρχουν πολλά κόμματα που μιλάνε για κεντροαριστερά. Εσείς κινείστε στο κέντρο. Τι σας κάνει να είστε συνοδοιπόροι με την αριστερά και όχι με κάποιο άλλο κόμμα;\nΣ.Κ.: Η τελευταία διετία ήταν ένας τεκτονικός σεισμός για τη χώρα μας. Σε όλα τα επίπεδα κατέρρευσαν όλες οι σταθερές που υπήρχαν. Αποδείχτηκε ότι ο δικομματισμός όλα αυτά τα χρόνια αντί να δημιουργεί, κατέστρεφε και ήρθε η περίοδος που δε μπορούσε να κρύψει άλλο αυτή την καταστροφή. Με το μνημόνιο στην οποία μας έβαλε η κυβέρνηση του ΠΑΣΟΚ με τον Γεώργιο Παπανδρέου τέθηκε μια κάθετη γραμμή. Ποιοι συμφωνούν και ποιοι διαφωνούν με το μνημόνιο. Εμείς δε μπορούσαμε να συμπράξουμε γιατί θεωρούμε το μνημόνιο καταστροφικό για τη χώρα. Το πιστεύαμε και το πιστεύουμε. Θεωρήσαμε ότι ο ΣΥΡΙΖΑ ήταν η πιο ελεύθερη συσπείρωση δυνάμεων. Ότι εκεί, δε θα θυσιάζαμε πάρα πολλά πράγματα. Τη συνεργασία με το ΚΚΕ τη θεωρούσαμε αδιανόητη, διότι δε θα υπήρχε απεμπλοκή της χώρας από το μνημόνιο. Το να συνεργαστούμε με τους Ανεξάρτητους Έλληνες θεωρούσαμε ότι ήταν κάτι πολύ δεξιότερα από εμάς. Συνεργαστήκαμε με το ΣΥΡΙΖΑ επειδή διασφάλιζε την παραμονή στην Ευρώπη και τη μάχη εντός Ευρώπης για μια άλλη κοινωνική προσέγγιση. Είναι εκλογική συνεργασία και όχι συνεργασία προσχώρησης.\n[Π]: Δεν είναι συνεργασία αρχών;\nΣ.Κ.: Είναι συνεργασία αρχών στο πλαίσιο της διακήρυξης για την αντιμνημονιακή προσέγγιση στα πράγματα. Δηλαδή ναι στο Ευρώ αλλά υπέρ των πολιτών και όχι υπέρ των τραπεζών.\n[Π]: Έχετε μετανιώσει για αυτή σας την επιλογή;\nΣ.Κ.: Όχι, δεν έχουν αλλάξει τα στοιχεία από τον Ιούνιο μέχρι σήμερα. Πιστεύουμε ότι οι αποφάσεις που παίρνονται από το ΠΑΣΟΚ και τη ΝΔ με τη συμπαράσταση της ΔΗΜΑΡ δε θα οδηγήσουν σε έξοδο από την κρίση. Τα πράγματα θα χειροτερέψουν. Θεωρούμε ότι δεν πληρώνουν οι έχοντες και κατέχοντες αλλά οι μισθοσυντήρητοι, οι συνταξιούχοι, ο δημόσιος τομέας και αυτό δε μπορεί να αποδώσει. Ο κόσμος έχει φτάσει στα όρια του. Θλίβομαι να βλέπω καλοντυμένους ηλικιωμένους ανθρώπους να ψάχνουν στα σκουπίδια. Δεν το είχα δει ποτέ. Κάποιος φταίει λοιπόν γι’ αυτό. Όταν παίρνεις από το συνταξιούχο μέρος της σύνταξης, όταν τον δυσκολεύεις να κλείσει ραντεβού μέσω του ΕΟΠΥΥ και υποχρεώνεται να πληρώσει την επίσκεψη στο γιατρό που θα οδηγήσει αυτό;\nΉδη οι αυτοκτονίες είναι σε πολύ μεγαλύτερο βαθμό από ότι στο παρελθόν. Διακοπές δεν πηγαίνει κανείς, μια τεράστια γκάμα ανθρώπων έχει ξεχάσει τη διασκέδαση κι αν αντιστέκεται κάτι είναι το φαγητό. Μέχρι πότε θα αντέξει κι αυτό;\n[Π]: Το βασικό σας πολιτικό ατού είναι το μνημόνιο. Αν καταργηθεί το μνημόνιο τι γίνεται;\nΣ.Κ.: Αν καταργηθεί το μνημόνιο πρέπει να μιλήσουμε για μια θέση της χώρας σε νέα τροχεία παραγωγικής ανάπτυξης. Πρέπει να γυρίσουμε στην πρωτογενή μας παραγωγή να φτιάξουμε νέους αγροτικούς προσανατολισμούς που θα έχουν εξαγωγικό προσανατολισμό, βιολογικά προϊόντα, που θα αξιοποιηθεί η ιδιαιτερότητα της ελληνικής γης. Π.χ. το ελαιόλαδο της Πελοποννήσου, αντί να εμφιαλώνεται με την καθοδήγηση του κράτους, πωλείται χύμα στην Ιταλία σε εξευτελίστηκες τιμές και εισάγεται από τους Ιταλούς σε όλο τον κόσμο ως εξαιρετικά παρθένο ελαιόλαδο. Αυτό δεν είναι αυτοκτονικό; Τις ντομάτες μας να μη μπορούμε να τις εξάγουμε στο εξωτερικό και οι άνοστες ολλανδικές να συντελούν τα μέγιστα στο συνάλλαγμα της Ολλανδίας; Η Ολλανδία είναι περίπου ίσου μεγέθους με την Ελλάδα κι όμως το 50% των εισοδημάτων της από τις εξαγωγές είναι αγροτικά προϊόντα. Η Ολλανδία που δεν έχει ήλιο, που δεν έχει το ίδιο έδαφος, τα ίδια προϊόντα με εμάς να έχει το 50% των εσόδων της από τις εξαγωγές της αγροτικής της παραγωγής και δεν μπορούμε εμείς; Έχουμε εγκαταλείψει τη γη και φυτεύουμε φωτοβολταϊκά; Πρέπει να δούμε τη ναυτιλία μας, τον τουρισμό μας, πράγματα που δεν σκέφτεται η κυβέρνηση.\n[Π]: Αυτό δε μπορεί να γίνει… Όταν μπήκαμε στην Ευρωπαϊκή ένωση μπήκαμε σε ποσοστώσεις. Π.χ. το ελαιόλαδο της Ελλάδας πρέπει να μειωθεί τόσο… γιατί πρέπει να πουληθεί το ελαιόλαδο της Ισπανίας. Κλπ. Αν πούμε ότι θα κάνουμε μια άλλη παραγωγή θα πρέπει ή να αλλάξει η συνθήκη της Ευρωπαϊκής Ένωσης – κάτι τρομερά δύσκολο, ή να βγούμε.\nΣ.Κ.: Υπάρχουν δυο παράμετροι όμως. Με την ίδια ποσόστωση είναι διαφορετικά να μιλάμε για χύμα προϊόν και διαφορετικά να μιλάμε για τυποποιημένο. Δηλαδή η ίδια ποσότητα ελαιολάδου αν εξάγεται χύμα στην Ιταλία είναι διαφορετικό από το να εξάγεται εμφιαλωμένο, είναι πολλαπλάσια η αγοραστική αξία και το κέρδος του παραγωγού. Δεύτερον υπάρχουν και προϊόντα εκτός ποσοστώσεων π.χ. για την τομάτα. Προϊόντα όπως η Μαστίχα Χίου, ο κρόκος Κοζάνης έχουν αποδείξει ότι είναι προϊόντα που χωρίς επιχορήγηση από την Ε.Ε. μπορούν να αποφέρουν κέρδος στον αγρότη. Υπάρχει περίπτωση παραγωγού στην Κρήτη που έφτιαξε τσάι από τα φύλλα ελιάς και το εξάγει στην Ιαπωνία. Μπορούμε να βρούμε τους τρόπους εκείνους που θα ξεπεράσουμε τους κανονισμούς και θα φέρουμε πλούτο στον αγρότη και στη χώρα.\n[Π]: Άρα πρέπει να αλλάξει ο αγρότης…\nΣ.Κ.: Με την καθοδήγηση του κράτους πρέπει να αλλάξουμε την νοοτροπία των αγροτών.\n[Π]: Θα δυσκολέψει το έργο σας. Τι έχετε να πείτε για αυτό;\nΣ.Κ.: Εγώ, ως μαθητής του μπαρμπα Γιάννη Ζίγδη θυμάμαι πάντοτε που μας έλεγε ότι η αλλαγή νοοτροπίας είναι η απαραίτητη συνθήκη για να επιβιώσουμε στο πλαίσιο της ΕΟΚ τότε, Ε.Ε. σήμερα. Αν η σημερινή κρίση δε μας έδειξε ότι δε μπορούμε να ζούμε χωρίς μέτρο και λογική, τότε δε μπορεί να μας το δείξει με τίποτα. Πιστεύω ότι ο λαός πλέον έχει καταλάβει. Κι αν τώρα έχουμε μια σοβαρή κυβέρνηση η οποία δεν κοιτάει να διαπλακεί με τους αγρότες, με τους εργάτες και το βάλει σε μια βάση το πρόγραμμα συγκεντρωτικής παραγωγής τότε θα πρέπει να συνασπιστούμε οι αγρότες όλης της Πελοποννήσου σε έναν συνεταιρισμό.\n[Π]: Γίνεται αυτό στην Ελληνική πραγματικότητα;\nΣ.Κ.: Βεβαίως και γίνεται. Αν υποσχεθείς στον αγρότη ότι θα βγάλει αρκετά χρήματα για να ζήσει την οικογένεια του θα πρέπει να καταλάβει ότι αυτό είναι το όφελος του. Γιατί θα πρέπει λοιπόν να συμβαίνει αυτό στο εξωτερικό και εδώ να μην το αντιλαμβανόμαστε.\n[Π]: Αν γίνει αυτό θα πρέπει ο αγρότης τώρα που δίνει το προϊόν του σε έναν Αλβανικής καταγωγής να το πουλήσει, στην περίπτωση που αναφέρατε να το δηλώσει με παραστατικά, διαφορετικά δε φαίνεται. Δηλαδή η Ελληνική πραγματικότητα είναι πιο γενική και πιο μπερδεμένη… Έχω παρατηρήσει ότι άνθρωποι σοβαροί με διάθεση προσφοράς και με καινοτόμες ιδέες «σκοντάφτουν» στην Ελληνική πραγματικότητα.\nΣ.Κ.: Είναι Ελληνικό φαινόμενο γνωστό αυτό. Έχουμε συγκεκριμένη πρόταση για τη φοροδιαφυγή. Το σύνολο των εισοδημάτων του καθενός από εμάς θα πρέπει στο τέλος του χρόνου να ισούται με το σύνολο της αποταμίευσης συν τις αποδείξεις. Με αυτό τον τρόπο βάζουμε τον κάθε ένα από εμάς να ασκεί έλεγχο. Όταν στο τέλος του χρόνου θα σου λείπει η απόδειξη από τον υδραυλικό, το γιατρό, το δικηγόρο γιατί του έχεις δώσει μαύρα χρήματα…\n[Π]: Ναι αλλά αντίστοιχα θα σου λείπει και απόδειξη του εσόδου.\nΣ.Κ.: Δε μπορεί να λείπει από το μισθωτό και το συνταξιούχο.\n[Π]: Αυτή τη στιγμή ακούγεται στην Ευρώπη για τις αγορές. Και μπαίνει το ερώτημα το μεγάλο ποιες είναι οι αγορές, ποιοι οι συνταξιούχοι… π.χ. υπάρχει μισθωτός που έχει 600.000 ευρώ σε ελληνικά ομόλογα, είναι ταυτόχρονα θύμα της πολιτικής του μνημονίου αλλά ταυτόχρονα είναι και θύτης. Έχει αρχίσει και μπερδεύεται το κουβάρι. Αυτή τη στιγμή ο εργαζόμενος έχει γίνει και εργοδότης, έχει γίνει και μισθωτής…\nΣ.Κ.: Όταν έχουμε έναν στρατιωτικό ο οποίος σχολάει 13.30 αλλά μετά δουλεύει ως οδηγός ταξί ή απασχολείται στο μαγαζί της γυναίκας του. Σίγουρα αυτά τα φαινόμενα πρέπει να τα αντιμετωπίσουμε. Και θα τα αντιμετωπίσουμε. Και για το μισθωτό και για το συνταξιούχο που τον έχουμε δεδομένο και δε μπορεί να ξεφύγει, λειτουργεί ως «φοροεισπράκτορας» του κράτους θα αρχίσει να μειώνεται π.χ. το μαύρο χρήμα και δε θα μπορείς να δαπανάς χωρίς να δικαιολογείς. Έτσι θα αντιμετωπιστεί σιγά σιγά η ψαλίδα της φοροδιαφυγής.\nΗ συμφωνία που προσπαθεί να γίνει τώρα για τη φορολόγηση των καταθέσεων των Ελλήνων στην Ελβετία, θα μπορούσε να γίνει σε όλες τις χώρες φορολογικούς παραδείσους. Η γνώμη μου είναι ότι αυτοί που διαπραγματεύονται είναι και οι ίδιοι που έχουν φοροδιαφύγει στο εξωτερικό. Δηλαδή το πολιτικό προσωπικό που εκπροσωπεί τη χώρα μας και πάει να διαπραγματευτεί με την Ελβετία θέλει να καλύψει τις αμαρτίες των ημετέρων. Νομίζω ότι ο κόσμος δεν το ανέχεται πια!\n[Π]: Ποιος είναι ο κόσμος;\nΣ.Κ.: Είναι οι πολίτες που αποδεσμεύτηκαν από τα δυο μεγάλα κόμματα στις εκλογές του Μαΐου και λιγότερο στις εκλογές του Ιουνίου που μπήκε ο φόβος Ευρώ ή δραχμή και που ήταν ψεύτικος. Αυτοί είναι που θα ανατρέψουν στις επόμενες εκλογές το σκηνικό και θα υποστηρίξουν τη συνεργασία του ΣΥΡΙΖΑ με τις υπόλοιπες αντιμνημονιακές δυνάμεις.\n[Π]: Εν συνεχεία θα μιλούσαμε για βιομηχανία, όμως δεν υπάρχει λόγος να συζητήσουμε κάτι που δεν θα γίνει στην Ελλάδα.\nΣ.Κ.: Θα μπορούσαμε να θίξουμε την ναυπηγική βιομηχανία. Ακόμα κι αν πει κάποιος ότι δε μπορούμε να παράγουμε πλοία ανταγωνιστικότερα από τους Κορεάτες και τους Κινέζους θα πρέπει να μου εξηγήσει γιατί η Νορβηγία συναγωνίζεται την Κίνα σε παραγγελίες πολυτελέστατων επιβατηγών και εμπορικών πλοίων.\n[Π]: Για μένα η απάντηση είναι ότι δυστυχώς τα αριστερά κόμματα κάνουν πολύ μεγάλη ζημιά. Έχουμε ένα μεγάλο πρόβλημα, του συνδικαλισμού. Έζησα δυο περιπτώσεις προσωπικά, τη μια την περίπτωση με την Pirelli στην Πάτρα που ο συνδικαλισμός την έδιωξε και πήγε στην Τουρκία και την Πειραϊκή Πατραϊκή όπου όταν πήραν το εργοστάσιο και το πήγαν στην Γερμανία, πρότεινα στους εργαζόμενους να πάρουν το εργοστάσιο. Η αντίδραση όμως δεν ήταν η ανάλογη. Αντιθέτως ειπώθηκε «κι εμείς από ποιον θα ζητάμε αύξηση»;\nΣ.Κ.: Θεωρούμε ότι πρέπει να εφαρμοστεί το μοντέλο της Σουηδίας όπου οι εργαζόμενοι συμμετέχουν στη μετοχική σύνθεση της εταιρείας. Δηλαδή κάθε εργαζόμενος που προσλαμβάνεται στην επιχείρηση παίρνει ένα ποσοστό του μισθού του σε μετοχές και στην συνέχεια με την αύξηση των μετοχών, ένα ποσοστό μοιράζεται στους μετόχους οπότε από ένα σημείο κι έπειτα είναι τόσο δεμένος ο εργαζόμενος με το μέλλον της εταιρείας που έχει την συνευθύνη και για τις αυξήσεις και τις περικοπές. Με αυτό τον τρόπο τελειώνουμε με τον κακώς εννοούμενο συνδικαλισμό. Μάλιστα εμείς θεωρούμε ότι πρέπει να είναι υποχρεωτική η εγγραφή στο σωματείο της εταιρείας. Και δεύτερον να υπάρχει ενιαίο ψηφοδέλτιο.\n[Π]: Ποια η γνώμη σας να υπήρχε περιορισμός σε ένα έτος της θητείας των συνδικαλιστών;\nΣ.Κ.: Εμείς προτείνουμε σε όλη την ιεραρχία από τον Πρόεδρο της Δημοκρατίας, το Βουλευτή, το Δήμαρχο και σε όλα τα αιρετά όργανα προτείνουμε τις δυο θητείες. Έτσι περιορίζεται η οικογενειοκρατία. Υπάρχουν ικανοί άνθρωποι να αντικαταστήσουν τους προηγούμενους.\n[Π]: Διεθνείς Σχέσεις και Ελλάδα. Η Ελλάδα είναι σε δυο μπλοκ, στην Ε.Ε αλλά και στο ΝΑΤΟ. Ποια η θέση σας;\nΣ.Κ.: Γεωγραφικά η Ελλάδα είναι σε σταυροδρόμι. Στο γνωστό μεταξύ Ανατολής και Δύσης και επιλέγουμε να είμαστε και στα δύο επ’ ωφελεία της χώρας και του λαού. Εμάς το όραμα μας είναι σταθερά προσανατολισμένο στην Ευρωπαϊκή προοπτική της χώρας. Πιστεύουμε στην ενοποίηση την πολιτική της Ευρώπης, πιστεύουμε ότι είναι λάθος μόνο η οικονομική ενοποίηση για να προστατεύεται ο λαός. Σ’ αυτήν αποτελεί κομμάτι της Ευρωπαϊκής οικογένειας και η Ρωσία και θεωρούμε ότι το ΝΑΤΟ έχει ολοκληρώσει το ρόλο του. Το ΝΑΤΟ ήταν το αντίπαλο δέος του σοβιετικού συνασπισμού, αυτός ο κίνδυνος έχει εκλείψει και θεωρούμε ότι θα έπρεπε να έχει ολοκληρώσει την πορεία του. Δε λέμε να φύγει η Ελλάδα από το ΝΑΤΟ, λέμε να παροτρύνει να κλείσουν αυτή την ιστορία.\nΒέβαια εμείς πάμε κι ένα βήμα παρακάτω και λέμε ότι η Ελλάδα πρέπει να έχει εξωτερική πολιτική σε τρία μέτωπα. 1. Να προωθεί τη Βαλκανική ένωση λαών που έχουν κοινή ιστορία εντός της Ε.Ε. 2. Να προωθεί τη Μεσογειακή Ένωση, λαοί που μοιραζόμαστε την ίδια θάλασσα και 3. Οι ασθενέστεροι της Ε.Ε. να συνασπιστούν εντός της Ε.Ε.\n[Π]: Αυτά δεν είναι λιγάκι θεωρητικά;\nΣ.Κ.: Πρώτα βάζεις το όραμα και τρέχεις να το υλοποιήσεις. Στο πλαίσιο της προηγούμενης κυβέρνησης είχα υποβάλει μια πρόταση για τη συμμαχία της ελιάς. Σε πολιτιστικό επίπεδο θα έπρεπε να συνεννοηθούν όλες οι χώρες που έχουν ελιές. Η συνεννόηση αυτή ανοίγει τους δρόμους και για την πολιτική συνεννόηση. Σκεφτείτε το Βενιζέλο πριν από έναν ολόκληρο αιώνα που πήρε μια Ελλάδα στον Παγασιτικό και τον Αμβρακικό που την έφτασε. Μπορούμε και σήμερα.\n[Π]: Παίζουν ρόλο οι συγκυρίες. Ανακατεύεται μεν η τράπουλα αλλά ήρθαν οι μεγάλες δυνάμεις και έβαλα έριδες εκεί που είχαν ηρεμήσει οι βαλκανικές σχέσεις. Βέβαια υπηρετούνται σχέδια, αλλά που αποσκοπούν δεν ξέρουμε…\nΣ.Κ.: Τα μικρά κράτη είναι βούτυρο στο ψωμί των ισχυρών. Η πολυδιάσπαση των χωρών και η δημιουργία μικρών κρατών, χρειάζονται «προστάτη» για να επιβιώσουν. Η λογική της Βαλκανικής συνεννόησης ακυρώνει αυτά τα προβλήματα.\n[Π]: Η ισχυροί θέλουν να ακυρωθούν αυτά τα προβλήματα;\nΣ.Κ.: Όχι ασφαλώς! Πρέπει να αγωνίζεσαι. Ο Αλέκος Παναγούλης έλεγε ο αγώνας δεν είναι μόνο για το αποτέλεσμα, είναι και για τη διαδρομή. Όταν ξέρεις ότι έχεις ηθικές αξίες, έχεις όραμα και προοπτική αξίζει να πεθάνεις. Δυστυχώς έχουμε πολιτικούς που δεν διαπραγματεύονται. Πηγαίνουν με κατεβασμένα παντελόνια, όπως λέει και ο λαός μας. Αντί να κάτσεις σε ένα τραπέζι και να διαπραγματευτείς η δική μας πολιτικοί πάνε ως τουρίστες στο εξωτερικό. Κάποτε αυτό πρέπει να σταματήσει.\n[Π]: Ο Χατζημαρκάκης είχε ονομάσει τους Έλληνες πολιτικούς ζόμπι.\nΣ.Κ.: Εγώ θα τους έλεγα ψοφοδεείς.\nΕίμαι χαρούμενος γιατί στην ΕΔΗΚ γνώρισα ανθρώπους που έβλεπαν μπροστά. Ο Ζίγδης την δεκαετία του ‘70 έβλεπε τι θα συμβεί 20 χρόνια μετά. Έλεγε ότι θα γίνουμε οι φιλιππινέζες της ΕΟΚ. Έλεγε ο Σαρρής ότι αν δεν προσέξουμε θα δημιουργηθούν ζητήματα στη Θράκη, στο Αιγαίο, στην Κύπρο. Δεν συνέβησαν όλα αυτά σήμερα; Πρέπει κάποια στιγμή οι πολιτικοί μας κάποια στιγμή τις σπουδές που έκαναν στα μεγάλα Πανεπιστήμια του εξωτερικού να τις αξιοποιούν επ’ ωφελεία του Ελληνικού λαού.\n[Π]: Χρειάζονται νέοι άνθρωποι στην πολιτική;\nΣ.Κ.: Δεν είναι μόνο η νεότητα το αναγκαίο συστατικό. Υπάρχουν νέοι άνθρωποι που σκέφτονται σαν τους παππούδες τους. Έχω ζήσει στελέχη της νεολαίας ΠΑΣΟΚ και ΝΔ που είχαν ένα λόγο που δε παρέπεμπε σε συνομήλικο μου. Αυτοί οι άνθρωποι έχουν χειραφετηθεί για να ανακυκλώνουν το σύστημα. Πρέπει να αλλάξει αυτό με ειρηνικά μέσα.\n[Π]: Στις εκλογές αυτές…;\nΣ.Κ.: Πάρα πολλοί προσπάθησαν να εκμεταλλευτούν την υπόθεση του κέντρου. Ο κάθε ένας παρουσιάστηκε ότι ανήκει στον κεντρώο χώρο. Σημασία δεν έχει τι θα πεις αλλά αυτά που θα προτείνεις τη χροιά έχουν. Και όλα αυτά τα σχήματα τα δήθεν εκσυγχρονιστικά κεντρώα ήταν ακριβώς ακροδεξιά, νεοφιλελεύθερα και δυστυχώς προβλήθηκαν από τα μέσα μαζικής ενημέρωσης. Δεν μπορώ π.χ. να καταλάβω γιατί όλα τα κεντρικά δελτία ειδήσεων έβγαλαν το Τζήμερο και όχι εμένα… Ήταν του συστήματος.\nΚαι βλέπουμε ότι διάφορα συγκροτήματα προβάλουν αυτούς τους ανθρώπους που εξυπηρετούν τα συμφέροντα τους. Δεν είναι ότι είναι νέοι ή ότι πρεσβεύουν κάτι διαφορετικό. Ίσα ίσα ανακυκλώνουν τα ίδια σάπια υλικά.\n[Π]: Πιστεύεις ότι η ελληνική κοινωνία έχει προχωρήσει ένα βήμα μπροστά;\nΣ.Κ.: Θα σας πω όχι ξεκάθαρα. Το έλεγα και από την περίοδο της πλατείας Συντάγματος. Έλεγα ότι κατεβήκαμε στην πλατεία Συντάγματος επειδή μας έθιξαν το φιλότιμο. Μαζεύτηκε μισό εκατομμύριο κόσμος χωρίς αίτημα, αποπροσανατολισμένοι, χτυπημένοι από το μνημόνιο και την καταστροφή και δεν είχαμε όραμα. Ούτε και σε αυτές τις εκλογές είχαμε όραμα. Θέλαμε να τιμωρήσουμε αλλά δε ξέραμε τι θέλουμε να μας συμβεί. Το μεγαλύτερο πρόβλημα της Ελληνικής κοινωνίας είναι ότι λείπει η μεγάλη ιδέα που θα στρατεύσει το σύνολο του ελληνικού λαού σε μια κατεύθυνση.\n[Π]: Αν βγει τώρα ένας, π.χ. ο Σαμαράς και πει, κύριοι τέρμα το μνημόνιο από Δευτέρα ισχύουν οι μισθοί, οι συντάξεις, τα δώρα που ίσχυαν και την 1η Ιανουαρίου 2009…\nΣ.Κ.: Τότε θα ξαναψηφίσουν ΠΑΣΟΚ και ΝΔ. Ακόμα κι αν αυτό σημαίνει νέα δάνεια.. Κι επειδή με ρωτήσατε αν άλλαξε ο κόσμος θα σας πω πως δεν έχει αλλάξει. Αυτό φαίνεται και από τη χρήση των πιστωτικών καρτών. Μάθαμε να καταναλώνουμε όλα αυτά τα χρόνια χωρίς να διαχειριζόμαστε τον ελεύθερο χρόνο μας, το πνεύμα μας. Το μεγαλύτερο μερίδιο ευθύνης πέραν της παιδείας τον έχει η τηλεόραση. Αυτή η τηλεόραση που με διαπλοκή φτιάχτηκε το 2009 είναι αυτή που οδήγησε την ελληνική κοινωνία να μην έχει ηθικές αξίες και πρότυπα. Δεν είναι δυνατόν το κάθε παιδί να ξέρει την οποιαδήποτε μικροτυχαία τραγουδίστρια και να μην ξέρει ποιος ήταν ο Αλέκος Παναγούλης.\n[Π]: Ή να μην ξέρουν τι γιορτάζουμε σε κάθε παρέλαση… Μάλιστα πρέπει να σας πω ότι είναι και πολλοί που δε θέλουν τις παρελάσεις. Αν το δούμε και από την εκπαιδευτική οπτική, υπάρχουν αρκετοί που ασελγούν στα εθνικά σύμβολα. Δε μπορείς π.χ. επειδή είμαι εκπαιδευτικός και μου έκοψαν το μισθό δε θα χαιρετίσω τον άγνωστο στρατιώτη και θα στρέψω το κεφάλι μου αλλού. Μάλιστα άμα θέλεις κάντο εσύ, αλλά σαν εκπαιδευτικός δεν έχεις το δικαίωμα να καθοδηγείς τα παιδιά έτσι.. Ποια η γνώμη σας;\nΣ.Κ.: Θα σας πω μια άποψη του Γλέζου. «Τα παιδιά δεν πρέπει να παρελαύνουν μπροστά στους επισήμους αλλά μπροστά στα ηρώα». Περνώντας μπροστά από τον άγνωστο στρατιώτη τιμάς τους νεκρούς που αγωνίστηκαν για την ελευθερία και τη δημοκρατία της χώρας μας. Κάθε πόλη έχει ένα ηρώο που είναι οι πεσόντες της. Θα μπορούσαν τα παιδιά να παρελαύνουν μπροστά από το ηρώο και να στρέφουν το κεφάλι δεξιά τιμώντας τους νεκρούς. Αυτό ξεχωρίζει την τιμή στην ιστορία από την τιμή στην πολιτική ηγεσία και την τιμή στους νεκρούς.\n[Δημοσιεύτηκε στον ΠΑΛΜΟ 1010/20.10.2012]


Οι πιο οικονομικές μάσκες προσώπου που χαρίζουν άμεσα λαμπερή, ενυδατωμένη επιδερμίδα | BOVARY\nΕίναι αυτή η ημέρα της εβδομάδας που θα αφιερώσουμε μία ώρα από το πολυάσχολο 24ωρο μας για να περιποιηθούμε το πρόσωπό μας.\nΈνας καθαρισμός και μία ενυδατική κρέμα δεν αρκούν για να χαρίσουμε στην επιδερμίδα μας αυτό το boost ενυδάτωσης που χρειάζεται μέσα στην εβδομάδα. Χρειαζόμαστε εξειδικευμένα προϊόντα που θα ενισχύσουν την περιποίηση του προσώπου και με τα οποία θα απολαύσουμε άμεσα ορατά αποτελέσματα.\nΕίναι πολύ σημαντικό τις ημέρες που θέλουμε να περιποιηθούμε το πρόσωπό μας, να ξεκινήσουμε με απολέπιση. Ένα ειδικό scrub προσώπου, που ταιριάζει στον τύπο δέρματός μας είναι το προϊόν που χρειαζόμαστε. Με απαλές, κυκλικές κινήσεις το εφαρμόζουμε στο πρόσωπο, επιμένοντας σε σημεία που εμφανίζουμε μαύρα στίγματα-η περιοχή της μύτης, το πηγούνι.\nΜε χλιαρό νερό ξεπλένουμε καλά το πρόσωπό μας και εφαρμόζουμε τη μάσκα που έχουμε επιλέξει. Μπορεί να είναι σε μορφή κρέμας και να πρέπει να την απλώσουμε με τα χέρια μας ή ακόμα και με ένα καθαρό πινέλο ή μπορεί να είναι sheet mask και να πρέπει απλά να την τοποθετήσουμε στο πρόσωπό μας.\nΗ δημοσίευση κοινοποιήθηκε από το χρήστη Into The Gloss (@intothegloss) στις 6 Σεπ, 2018 στις 8:41 πμ PDT\nΑκολουθούμε τις οδηγίες της συσκευασίας και την αφήνουμε στο πρόσωπό μας, όσα λεπτά προτείνουν. Την αφαιρούμε, ξεπλένουμε το πρόσωπό μας και συνεχίζουμε με την ενυδατική μας.\nΑν αναζητάτε αξιόπιστα, οικονομικά προϊόντα στην αγορά που έχουν άμεσα ορατά αποτελέσματα, η λίστα που ακολουθεί σας αφορά.\nΜάσκες προσώπου που κοστίζουν κάτω από δέκα ευρώ και που θα σας χαρίσουν ενυδατωμένη επιδερμίδα, σαν να έχετε επισκεφθεί κάποιο spa περιποίησης!\nToo Cool for School: Coconut Sheet Mask\nΕξαιρετικά απαλή μάσκα βαμβακιού με βάση το νερό καρύδας και κηραμίδια για πλήρη ενυδάτωση της επιδερμίδας.\nΜάσκα από 100% φυσικό, βιοδιασπώμενο βαμβάκι είναι εμποτισμένη με την υψηλότερη συγκέντρωση Life Plankton™ (5%) προσφέροντας με μία εφαρμογή, τα οφέλη 8 ημερών χρήσης της LP Essence!\nΑυτή η μεταλλική μάσκα για την περιοχή των ματιών, όχι μόνο για κάτω από τα μάτια, ενυδατώνει, αναζωογονεί και χαρίζει ενέργεια. Το υαλουρονικό οξύ χαρίζει άμεση ενυδάτωση.\nΕμπλουτισμένη με Μαύρο Άνθρακα, ο οποίος δρα σαν μαγνήτης που απορροφά τους ρύπους τους και προσφέρει αίσθηση αποτοξίνωσης. Η κρεμώδης υφή αυτής της ισχυρής καθαριστικής μάσκας προσώπου, αποτοξινώνει την επιφάνεια της επιδερμίδας και λειτουργεί βαθιά μέσα στους πόρους, αφήνοντας την επιδερμίδα να φαίνεται καθαρή και όμορφη.


Shopping Therapy: Accessorizing with daisies\nAccessorizing with daisies\nΜια από τις αγαπημένες μου σειρές το Pushing Daisies είχε κάνει ένα μεγάλο διάλειμμα κι εγώ κρατούσα το τελευταίο επεισόδιο και δε το έβλεπα μέχρι να βγει καινούριο. Και λίγες μέρες πριν, ω τι χαρά! Καινούριο επεισόδιο, κι έτσι μπόρεσα και είδα και το παλιό.\nΠαρόλο που οι εμφανίσεις με μια αύρα από 50’s της Chuck είναι αυτές που συνήθως ξεχωρίζουν, αυτή τη φορά η Olive με τα ultra cute χαριτωμένα κοκαλάκια της ήταν η αφορμή γι΄αυτό το post. Μαργαρίτες λοιπόν σε όλα τα αξεσουάρ!\nΚι αν τα τσιμπιδάκια είναι πολύ παιδικά, υπάρχουν μπρασελέ, μπρελόκ, καρφίτσες, μενταγιόν και ρολόγια σε ποικιλία τιμών.\nΑχ, θυμήθηκα τώρα ένα ζευγάρι camper – twins που το ένα είχε μια μαργαρίτα και το άλλο την είχε μαδημένη καθώς αναρωτιόταν: “he loves me… he loves me not…”


Τα δεδομένα με τον Σωφρόνη στην ΑΕΚ | Protathlima.com\nΤο αποκλειστικό ενδιαφέρον των φίλων της ΑΕΚ έχει να κάνει με την επόμενη χρονιά. Η ομάδα απέτυχε παταγωδώς φέτος ενώ το ίδιο έγινε και πέρσι. Η διοίκηση Άντρου Καραπατάκη έβαλε αρκετά χρήματα, όμως δυστυχώς οι επιλογές που έγιναν αποδείχθηκαν λανθασμένες με αποτέλεσμα οι «κιτρινοπράσινοι» να μην πετύχουν τους στόχους που έθεσαν.\nΗ διοίκηση έδωσε τα κλειδιά για την ανοικοδόμηση της ΑΕΚ ενόψει της επόμενης χρονιάς στον Τσάβι Ρόκα. Και το ερώτημα που κυριαρχεί αυτή την περίοδο είναι κατά πόσον το πρότζεκτ της επόμενης περιόδου θα περιλαμβάνει τον Σωφρόνη Αυγουστή.\nΠροφανώς δεν μπορεί να αργήσει το ξεκαθάρισμα για την περίπτωση του Κύπριου τεχνικού ο οποίος έχει συμβόλαιο και για τη νέα σεζόν όμως αυτό δεν λέει τίποτα. Δεν είναι κριτήριο δηλαδή το γεγονός ότι έχει συμβόλαιο για να πούμε ότι θα παραμείνει σίγουρα.\nΤο συμβόλαιο το έκανε πριν έρθει ο Τσάβι Ρόκα. Επίσης ενώ υπάρχει συζήτηση εδώ και καιρό ανάμεσα στον κόσμο για τον προπονητή, δεν βγήκε η διοίκηση είτε ο Καταλανός τεχνικός διευθυντής να πουν ότι αυτός θα είναι ο προπονητής μας την επόμενη χρονιά.\nΑν ήταν σίγουρο ότι θα μείνει, λογικά δεν θα έβγαιναν να το πουν; Το γεγονός ότι δεν υπήρξε μια επίσημη τοποθέτηση με αυτό το περιεχόμενο, δίνει μεγαλύτερη βαρύτητα στις πληροφορίες που αναφέρουν ότι οι πιθανότητες δεν είναι με το μέρος του Κύπριου προπονητή για να είναι στην ΑΕΚ και την επόμενη χρονιά.\nΣε κάθε περίπτωση το οικονομικό δεν είναι θέμα που θα παίξει ρόλο στην απόφαση του Ρόκα αφού υπάρχει όρος για καταβολή τριών μηνιαίων μισθών από πλευράς ΑΕΚ σε περίπτωση που δεν επιθυμεί να συνεχιστεί η συνεργασία με τον Σωφρόνη Αυγουστή.\nΗ κορυφαία 11άδα της σεζόν και η δεύτερη κορυφαία 11άδα\nΗ Κορυφαία Ενδεκάδα της σεζόν 2020/21, όπως την επέλεξαν οι ίδιοι οι ποδοσφαιριστές! Fabiano, Lecjaks, Teixeira, Roberge, Αντωνίου, Κούσουλος, J.Gomez, Diguiny, Πίττας, Λοΐζου, Mmaee. ⚽Η Κορυφαία...\nΟ Ovidiu Hategan (κέντρο) με τους βοηθούς του, όταν πριν λίγες ημέρες διαιτήτευσε τον αγώνα ΑΕΚ – Ομόνοια στο ΑΕΚ Αρένα. Διαιτητική ομάδα κατηγορίας...\nGOSSIP TIME | ΑΘΛΗΤΙΚΑ ΚΥΠΡΟΥ COSTAS PANAYIOTOU - 10:17


Ίχνη Μινωιτών και Γραμμικής Β’ βρέθηκε στην Βαυαρία! - tsegkanews.gr\nΔευτέρα, 06 Ιανουαρίου 2014 00:42\nΊχνη Μινωιτών και Γραμμικής Β’ βρέθηκε στην Βαυαρία!\nΓραφή Γραμμική Β στη Βαυαρία;\nΚι όμως, ο καθηγητής Ρίτσαρντ Τζάνκο (Richard Janko) από το Πανεπιστήμιο του Μίσιγκαν υποστηρίζει όχι μόνον την αυθεντικότητα των ενεπίγραφων σφραγίδων που βρέθηκαν το 2000 στην οχυρή ακρόπολη του Bernstorf, κοντά στο Μόναχο, αλλά και την ερμηνεία των επιγραφών, που τις συνοδεύει.\nΤη νέα ανάγνωση των συλλαβογραμμάτων που κατά τον καθηγητή «υποδεικνύει σύνδεση με ομάδα υπόδουλων γυναικών που εμφανίζονται στα αρχεία πινακίδων γραφής Γραμμικής Β, τόσο της Πύλου όσο και της Κνωσού, με την ονομασία Ti-nwa-si-ja ή Ti-nwa-ti-ja», υποστήριξε στην ομιλία του με τίτλο «Γραμμική Β στη Βαυαρία; Από τον θησαυρό του Bernstorf στο βασίλειο της Πύλου», την Πέμπτη 19 Δεκεμβρίου 2013, στο πλαίσιο του Μυκηναϊκού Σεμιναρίου, στη Βρετανική Σχολή Αθηνών.\nΠερισσότερα σε αυτή την κατηγορία: « Οι «πήλινοι φρουροί» που φτιάχτηκαν το 2200 π.Χ. στην Κίνα, ήταν εμπνευσμένοι από την Ελλάδα!\tΈτσι υποδέχθηκε η πρωτεύουσα το 2014. Λίγα μέτρα από τις φιέστες,άστεγος στόλιζε το πεζοδρόμιό του »


ΚΡΑΜΑ - Ε.Α.Α.Κ: ΙΕΚ ΑΚΜΗ-ΔΗΜΟΣΙΑ ΠΑΝΕΠΙΣΤΗΜΙΑ: ΣΗΜΕΙΩΣΑΤΕ 1\nΙΕΚ ΑΚΜΗ-ΔΗΜΟΣΙΑ ΠΑΝΕΠΙΣΤΗΜΙΑ: ΣΗΜΕΙΩΣΑΤΕ 1\nΜας λέγανε ότι ο χάρτης της τριτοβάθμιας εκπαίδευσης χρειάζεται εξορθολογισμό. Μας λέγανε ότι η δημόσια και δωρεάν εκπαίδευση δεν πλήττεται από το Αθηνά. Μας λέγανε ότι η αναγνώριση των πτυχίων στα ιδιωτικά κολλέγια δεν έχει καμία σχέση με το Αθηνά και δεν πλήττει με κανένα τρόπο τα πτυχία των δημόσιων πανεπιστημίων. Μας λέγανε ότι η ποιότητα σπουδών, η σύνδεση με την αγορά εργασίας και η ευαγγελιζόμενη “ανάπτυξη” περνάει εκ των πραγμάτων από την αλλαγή που το σχέδιο Αθηνά προτείνει. Παράλληλα όμως δεν μας λέγανε πολλά και πρώτα απ όλα δε μας λέγανε ποιός είναι αυτός που σχεδιάζει για μας χωρίς εμάς και με ποιά κριτήρια.\nΧθες βγήκε στη δημοσιότητα ένα πραγματικό σκάνδαλο που διαλύει σαν πύργο από τραπουλόχαρτα όλα αυτά τα επιχειρήματα. Θα περίμενε κανείς ότι ένα τέτοιο “έργο” που αλλάζει πλήρως το χάρτη της τριτοβάθμιας εκπαίδευσης στην Ελλάδα θα το αναλάμβανε το Υπουργείο Παιδείας σε συνεργασία έστω με την ακαδημαϊκή κοινότητα. Παρόλο που, όπως ιστορικά έχει αποδειχτεί, αυτές οι αλλαγές κινούνται πάντα σε αντιδραστική κατεύθυνση, μια τέτοια διαδικασία θα τηρούσε έστω κάποια προσχήματα. Αντ'αυτού, το υπουργείο επέλεξε να αναθέσει το έργο της μελέτης του χάρτη της τριτοβάθμιας εκπαίδευσης σε ιδιωτική εταιρεία χωρίς καν προκύρηξη διαγωνισμού, μια εταιρεία ονόματι ΕEO GROUP ΕΤΑΙΡΙΑ ΣΥΜΒΟΥΛΩΝ Α.Ε του Κωνσταντίνου Ροδόπουλου. Το ακόμα πιο ενδιαφέρον; Η ΕΤΑΙΡΙΑ ΑΥΤΗ ΑΝΗΚΕΙ ΣΤΟΝ ΟΜΙΛΟ ΕΤΑΙΡΙΩΝ ΑΚΜΗ! Ναι, τη γνωστή ΑΚΜΗ, αυτή με τα ΙΕΚ και τα λοιπά ιδιωτικά εκπαιδευτικά ιδρύματα.\nΠοιός μπορεί πλέον να βγει και να υποστηρίξει ότι το σχέδιο Αθηνά δεν έρχεται σαν πρώτο βήμα για να κάνει τα πανεπιστήμια να λειτουργούν με όρους κολλεγίων; Ποιός μπορεί να υπερασπιστεί ένα νόμο που σχεδιάζεται από την αγορά για την αγορά; Ποιός μπορεί να χει αυταπάτες για τον πραγματικό ρόλο της ιδιωτικής εκπαίδευσης σε αυτή την διαδικασία; Ποιός μπορεί να αρνηθεί ότι κεντρικός σκοπός της είναι να απαξιώσει τα δημόσια πανεπιστήμια και να υποβαθμίσει τα πτυχία τους; Άραγε οι υποστηρικτές της αναγκαιότητας εξορθολογισμού από κύκλους καθηγητών και από τη ΔΑΠ θα βγουν να δείξουν το πραγματικό τους πρόσωπο στηρίζοντας αυτή την κατεύθυνση;\nΕμείς έχουμε διαλέξει πλευρά. Όπως εδώ και τόσο καιρό, έτσι και από δω και πέρα, μέσα από τις μαζικές δημοκρατικές διαδικασίες των φοιτητικών και σπουδαστικών συλλόγων, σε συντονισμό με όλα τα αγωνιζόμενα κομμάτια της εκπαίδευσης θα συνεχίσουμε να δίνουμε το στίγμα της μαχητικότητας και του αγώνα. Το σχέδιο Αθηνά και ότι αυτό πρεσβεύει θα ανατραπεί!\nΑναρτήθηκε από ΚΡΑΜΑ - ΕΑΑΚ στις 09:50


Χαμηλοί τόνοι, αλλά και μέτωπα ανησυχίας στις επαφές των θεσμών με την Αθήνα | HuffPost Greece\n06/02/2019 07:40 EET\nΑποφεύγονται οι κόντρες, εν όψει ευρωεκλογών.\nΧαμηλούς τόνους, χωρίς εντάσεις και εμπλοκές επιθυμούν να διατηρήσουν οι αξιωματούχοι των Βρυξελλών στις επαφές τους με την Αθήνα. Ο δρόμος προς τις Ευρωπαϊκές εκλογές δεν αφήνει περιθώρια στην ιεραρχία της Κομισιόν να ανοίξει νέες κόντρες με την κυβέρνηση.\nΟι εντολές προς τους επικεφαλής των ελεγκτικών κλιμακίων είναι να παραμείνουν σε επαγρύπνηση, καθώς όσο στην Ελλάδα πλησιάζουν οι κάλπες τόσο θα αυξάνεται ο κίνδυνος να υπάρξουν «αποκλίσεις» από το πρόγραμμα.\nΣτόχος είναι να υπάρχει ενδελεχής έλεγχος στην πορεία υλοποίησης των μεταρρυθμίσεων, προκειμένου να μην προκληθούν δημοσιονομικές αστοχίες. Ο μεγαλύτερος φόβος των Θεσμών είναι η μεταρρυθμιστική «χαλάρωση» στο δρόμο προς τις εθνικές εκλογές.\nΗ Ελληνική εμπειρία των Θεσμών είναι πλέον μεγάλη, και ως εκ τούτου γνωρίζουν πολύ καλά πως συνηθίζουν να λειτουργούν οι Ελληνικές κυβερνήσεις στις προεκλογικές περιόδους. Αυτή τη φορά όμως τα δεδομένα έχουν αλλάξει, καθώς η Ελλάδα από τον Αύγουστο βρίσκεται και επίσημα εκτός Μνημονίου και η κυβέρνηση έχει αναλάβει εξολοκλήρου την ορθή τήρηση των συμφωνηθέντων.\nΣε αυτό το πλαίσιο αξιωματούχοι των Βρυξελλών στέλνουν μήνυμα και προς την κυβέρνηση, αλλά και προς τους Θεσμούς. Το μήνυμα στην Αθήνα είναι να μην ακολουθήσει την πρακτική προηγούμενων κυβερνήσεων, όταν την προεκλογική περίοδο ξεκίνησαν το «ξήλωμα» των Μνημονιακών δεσμεύσεων.\nΜήνυμα όμως στέλνουν και προς το εσωτερικό των Θεσμών ώστε να μην προκληθεί ένταση με την Ελληνική πλευρά. Όπως εκτιμούν ένας νέος γύρος «εσωστρέφειας» με επίκεντρο την Ελλάδα δεν θα ευνοήσει τις εσωτερικές διαδικασίες στις Βρυξέλλες εν όψει της μάχης των Ευρωεκλογών.\nΤο κλίμα ηρεμίας και συνεννόησης το οποίο διέπει πλέον τις σχέσεις Κυβέρνησης και Θεσμών, δεν σημαίνει ότι οι Βρυξέλλες δεν συνεχίζουν να «χτυπούν καμπανάκι κινδύνου» όπου θεωρούν ότι υπάρχουν αποκλίσεις από τη συμφωνία. Η διαφορά με το παρελθόν είναι ότι οι παρεμβάσεις γίνονται με τέτοιο τρόπο ώστε να μην προκαλούν εντάσεις.\nΗ περίφημη πολιτική διαπραγμάτευση άλλωστε πλέον είναι μέρος των συνομιλιών με αποτέλεσμα όλες οι πλευρές να «ζυγίζουν» τις κινήσεις τους. Με αυτή τη λογική οι Θεσμοί έδειξαν την ενόχληση τους, αλλά δεν προκάλεσαν θέμα αναφορικά με την αύξηση κατά 11% του κατώτατου μισθού.\nΣε αυτό το πλαίσιο οι δανειστές επέλεξαν να ξεκαθαρίσουν ότι οι κυβερνητικές αποφάσεις θα πρέπει να μην προκαλέσουν «εκτροχιασμό» των στόχων, γεγονός που θεωρήθηκε ως αποδοχή αυτής της απόφασης, αλλά προειδοποίηση για τις επόμενες.\nΤο επόμενο διάστημα αυτή η απόφαση θα φανεί στην πράξη, καθώς τα θέματα τα οποία οι δανειστές έχουν χαρακτηρίσει ως μεγάλης σημασίας, βρίσκονται πάνω στο τραπέζι των διαπραγματεύσεων.\nΟι δανειστές έχουν χαρακτηρίσει κρίσιμο να ολοκληρωθεί εντός του προβλεπόμενου χρόνου η διαδικασία εξεύρεσης λύσης για τα κόκκινα δάνεια προκειμένου οι τράπεζες να ξεκινήσουν και πάλι τη χρηματοδότηση της Ελληνικής Οικονομίας.\nΕξίσου σημαντικό για την πορεία των δημοσιονομικών θεωρούν τον κύκλο δικαστικών αποφάσεων που έχει ανοίξει αναφορικά με τα αναδρομικά, τα δώρα και τις περικοπές μισθών και συντάξεων, χωρίς ωστόσο να εκτιμούν ότι θα προκληθεί δημοσιονομικός εκτροχιασμός.\nPLUS: Θεσμοί επαφές